### Resumé

Den folkeoplysende forening, Give Egnens Rytterforening, ansøger om en kommunal lånegaranti på 1,2 mio. kr. til opførelse af ny hestestald på [adresse] i Give. Herudover ansøger foreningen om et tilskud i form af vederlagsfri jordleje.

### Sagsfremstilling

Give Egnens Rytterforening er en godkendt folkeoplysende forening, som har til formål at fremme interessen for ridesporten ved afholdelse af undervisning og rideøvelser af forskellig art, samt arbejde for kendskab til hesten og oplære navnlig ungdommen i alt vedrørende hestens brug og pleje. Klubben har derudover til formål på forsvarlig vis at drive rideetablissement. Ved opløsning af foreningen skal foreningens eventuelle overskud anvendes til almennyttige formål i Vejle Kommune. Foreningens vedtægter er vedlagt som bilag til sagen.

Give Egnens Rytterforening har 48 medlemmer. Foreningen har ingen elevheste, men alene rideaktiviteter som "friridning" hvilket vil sige, at alle medlemmer skal have deres egen private hest for at deltage i aktiviteterne. Herudover har foreningen et kæphestehold.

Vejle Kommune kan lovligt støtte Give Egnens Rytterforening dels med hjemmel i folkeoplysningsloven og dels med hjemmel i kommunalfuldmagten.

Give Egnens Rytterforening har hjemsted i [adresse] staldbygning på [adresse] 15 i Give. Foreningen lejer sig ind hos en anden forening, [adresse], som vederlagsfrit får stillet staldbygningen til rådighed af Vejle Kommune via en låneaftale indgået med Give Kommune i 1995. Der er således tale om en tre-benet model, hvor Vejle Kommune støtter to forskellige foreninger med det formål, at [adresse] borgere kan dyrke hestesport som fritidsaktivitet.

Staldbygningen på [adresse] 15 i Give er i ringe stand, og derfor har Vejle Kommune oplyst [adresse] og Give Egnens Rytterforening om, at der indenfor nærmeste fremtid skal findes en anden staldløsning til deres folkeoplysende aktiviteter.

På [adresse], overfor staldbygningen (se vedlagte kort), har foreningen Give Ridecenter opført en ridehal, som vederlagsfrit ligger på [adresse] jord.

### Ansøgning

Give Egnens Rytterforening ønsker at opføre en ny staldbygning til deres folkeoplysende aktiviteter på samme side af [adresse] hvor ridehallen ligger (se vedlagte skitse af en ny staldbygning). Den nye staldbygning rummer 12 bokse, sadelrum, foderrum og vandspiltov. Staldbygningen koster ca. 2,7 mio. kr. inkl. moms at opføre, og Give Egnens Rytterforening ansøger om en kommunal lånegaranti på 1,2 mio. kr. til opførelsen af staldbygningen.

Der er følgende finansieringsplan for opførelsen af staldbygningen:

|  |  |
| --- | --- |
| Opførelse af staldbygning | 2,7 mio. kr. inkl. moms |
| Anden finansiering | 1,5 mio. kr. |
| Optagelse af lån (hvortil foreningen har brug for en kommunal lånegaranti på 1,2 mio. kr.) | 1,2 mio. kr. |
| Forventet afdrag på lånet | 8.000 kr. /månedligt |

Staldbygningen vil i givet fald komme til at ligge på kommunens jord, og derfor ansøger Give Egnens Rytterforening også om et kommunalt tilskud i form af vederlagsfri jordleje i en periode på mindst 25år. Såfremt Vejle Kommune vælger at bevilge tilskuddet på vederlagsfri jordleje vil Det Kommunale Tilsyn, Ankestyrelsen, skulle godkende tilskuddet efter reglerne herom i lånebekendtgørelsen.

Det er en naturlig forudsætning, at Give Egnens Rytterforening kan opnå de nødvendige tilladelser, herunder byggetilladelse, til opførelsen af staldbygningen.

Forvaltningen har været i dialog med Give Egnens Rytterforening som oplyser, at de vil lægge sig sig sammen med [adresse] og således danne en samlet forening, såfremt projektet her kan realiseres. Det er derfor en forudsætning for en eventuel bevilling af den kommunale lånegaranti, at de to foreninger (Give Egnens Rytterforening og [adresse]) lægges sammen til en forening, som kommunen lovligt kan støtte.

### Retningslinjer for bevilling af kommunal lånegaranti

Byrådet vedtog den 6. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement, og skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter på til 1 mio. kr., dog maksimalt 30 % af projektets samlede budget. Der er samtidig fastlagt en ramme for de samlede lånegarantier i Vejle Kommune på i alt 45 mio. kr.

Ved en behandling af ansøgninger om lånegarantier skal der anlægges en konkret vurdering af:

1. Lovligheden
2. Opfyldelse af ovennævnte retningslinjer
3. Overholdelse af kommunens samlede ramme for garantier og
4. Risikoen i forhold til kommunens økonomiske engagement

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

#### Forvaltningens vurdering

1. Give Egnens Rytterforening har, i henhold til vedtægterne, til formål at fremme interessen for ridesporten samt arbejde for kendskab til hesten og oplære navnlig ungdommen i hestens brug og pleje. Et tilbud til [adresse] borgere om at kunne dyrke ridesport er en lovlig kommunal aktivitet, som vil kunne støttes med hjemmel i de ulovfæstede regler om kommunens opgavevaretagelse, kommunalfuldmagten.

Vejle Kommune kan således støtte foreningen, som vedtægterne er beskrevet ovenfor, men som beskrevet tidligere i sagen er det en forudsætning for en eventuel bevilling af den kommunale lånegaranti, at de to foreninger (Give Egnens Rytterforening og [adresse]) lægges sammen til en forening, som kommunen lovligt kan støtte.

2. Retningslinjerne for at give lånegarantier vurderes at være opfyldt for så vidt angår, at Give Egnens Rytterforening understøtter et stærkt og levende lokalsamfund og herigennem det lokale og frivillige engagement som grundlag for foreninger og foreningsaktiviteter. Såfremt Give Egnens Rytterforening bevilges en kommunal lånegaranti på 810.000 kr. og ikke de ansøgte 1,2 mio. kr., vurderes retningslinjerne også at være opfyldt for så vidt angår den maksimale grænse for lånegarantier på 1 mio. kr., dog maksimalt 30 % af projektets samlede budget.

3. Hvis lånegarantien godkendes, kan de rummes indenfor den samlede ramme for lånegarantier i Vejle Kommune. Forud for sagens behandling resterer der 19,6 mio. kr. i puljen.

4. Forvaltningen vurderer ikke, at en kommunal lånegaranti på 810.000 kr. vil indebære en økonomisk risiko for Vejle Kommune, da det vurderes, at foreningen vil kunne håndtere renter og afdrag indenfor driften.

På den baggrund kan forvaltningen anbefale, at foreningen Give Egnenes Rytterforening bevilges en kommunal lånegaranti på 810.000 kr.

### Økonomi

Høringssvar:

Centralt budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 1. oktober 2024, punkt 115:

at Give Egnens Rytterforening bevilges en kommunal lånegaranti på 810.000 kr. til opførelse af en ny staldbygning på [adresse] i Give under de forudsætninger som beskrevet i sagsfremstillingen, og

at Give Egnens Rytterforening bevilges et tilskud i form af vederlagsfri jordleje af kommunens jord i mindst 25 år.

####

#### Beslutning fra Kultur- og Idrætsudvalget, den 1. oktober 2024, punkt 115:

Anbefales.

Ørni Paulsen deltog ikke i sagens behandling.

#### Beslutning fra Økonomiudvalget, den 28. oktober 2024, punkt 251:

Anbefales.

#### Beslutningen fra Byrådet, den 6. november 2024, punkt 220:

Sendes tilbage til udvalget

Fraværende:

Sofie Østergaard. I stedet mødte Ernst Frandsen.

Winnie Johnsen. I stedet mødte Kenny Rasmussen El-Ahmad.

####

#### Kultur- og Sundhedsdirektøren indstiller, den 4. februar 2025, punkt 20:

at Give Egnens Rytterforening bevilges en kommunal lånegaranti på 810.000 kr. til opførelse af en ny staldbygning på [adresse] i Give under de forudsætninger som beskrevet i sagsfremstillingen, og

at Give Egnens Rytterforening bevilges et tilskud i form af vederlagsfri jordleje af kommunens jord i mindst 25 år.

####

#### Beslutning fra Kultur- og Idrætsudvalget, den 4. februar 2025, punkt 20:

Kultur- og Idrætsudvalget udsatte sagen.

Kultur- og Idrætsudvalget ønsker, at Folkeoplysningsudvalget undersøger og drøfter rammerne for foreningstilskud med særligt fokus på åbne aktiviteter i foreningerne.

Sagen genbehandles herefter i Kultur- og Idrætsudvalget.

Adam Petersen deltog ikke i sagens behandling.

####

#### Kultur- og Sundhedsdirektøren indstiller, den 4. marts 2025, punkt 38:

at Give Egnens Rytterforening bevilges en kommunal lånegaranti på 810.000 kr. til opførelse af en ny staldbygning på [adresse] i Give under de forudsætninger som beskrevet i sagsfremstillingen, og

at Give Egnens Rytterforening bevilges et tilskud i form af vederlagsfri jordleje af kommunens jord i mindst 25 år.

####

#### Beslutning fra Kultur- og Idrætsudvalget, den 4. marts 2025, punkt 38:

Anbefales ikke. Beslutningen begrundes med at der i foreningen ikke er elevheste.

Grethe Jeppesen deltog ikke i sagens behandling.

#### Beslutning fra Økonomiudvalget, den 17. marts 2025, punkt 82:

Økonomiudvalget anbefaler indstillingen fra Kultur- og Idrætsudvalget.

### Beslutning

Byrådet godkendte indstillingen fra Økonomiudvalget. Sagen er således bortfaldet.